62017CJ0497_RES
Vec C‑497/17
Oeuvre d’assistance aux bêtes d’abattoirs (OABA)
proti
Ministre de l’Agriculture et de l’Alimentation
(návrh na začatie prejudiciálneho konania_ktorý podal Cour administrative d’appel de Versailles)
Rozsudok Súdneho dvora (veľká komora) z 26. februára 2019
„Návrh na začatie prejudiciálneho konania – Článok 13 ZFEÚ – Pohoda zvierat – Nariadenie (ES) č. 1099/2009 – Ochrana zvierat počas usmrcovania – Osobitné spôsoby zabíjania zvierat podľa náboženských rituálov – Nariadenie (ES) č. 834/2007 – Článok 3 a článok 14 ods. 1 písm. b) bod viii) – Zlučiteľnosť s ekologickou výrobou – Nariadenie (ES) č. 889/2008 – Článok 57 prvý odsek – Logo ekologickej výroby Európskej únie“
Poľnohospodárstvo – Spoločná poľnohospodárska politika – Ekologická výroba a označovanie ekologických produktov – Nariadenie č. 834/2007 – Ciele a zásady ekologickej výroby – Dodržiavanie vysokej úrovne noriem v oblasti pohody zvierat – Vyznačenie loga ekologickej výroby Európskej únie na výrobkoch pochádzajúcich z rituálne zabitých zvierat bez predchádzajúceho omráčenia – Neprípustnosť
[Článok 13 štvrtý odsek ZFEÚ; nariadenie Rady č. 834/2007, článok 3 a článok 14 ods. 1 písm. b) bod viii), a nariadenie Rady č. 1099/2009, článok 4 ods. 1 a 4; nariadenie Komisie č. 889/2008, zmenené nariadením č. 271/2010]
(pozri body 38, 41, 42, 47, 48, 50 – 52 a výrok)
Zhrnutie
Logo európskej ekologickej výroby nemožno vyznačiť na mäse pochádzajúcom zo zvierat, ktoré boli rituálne zabité bez predchádzajúceho omráčenia
Veľká komora Súdneho dvora v rozsudku z 26. februára 2019, Œuvre d’assistance aux bêtes d’abattoirs (C‑497/17), skúmala, či logo ekologickej výroby Európskej únie stanovené nariadeniami č. 834/2007 (
1
) a 889/2007 (
2
)možno vyznačiť na výrobkoch pochádzajúcich zo zvierat, ktoré boli rituálne zabité bez predchádzajúceho omráčenia. Táto problematika vznikla po tom, čo francúzske orgány zamietli žiadosť francúzskeho združenia Œuvre d’assistance aux bêtes d’abattoirs (Asistencia zvieratám na bitúnkoch), ktorej predmetom bol najmä zákaz reklamy a uvádzania niektorých výrobkov z hovädzieho mäsa certifikovaných ako „halal“ a s označením „ekologické poľnohospodárstvo“ na trh. Združenie sa domnievalo, že údaj nemožno vyznačovať na mäse pochádzajúceho zo zvierat zabitých bez predchádzajúceho omráčenia, pretože takýto spôsob zabíjania nezodpovedá požiadavke dodržiavať „vysokú úroveň noriem v oblasti pohody zvierat“, ktorú ukladá nariadenie č. 834/2007.
V tomto kontexte Súdny dvor rozhodol, že nariadenie č. 834/2007, najmä jeho článok 3 a článok 14 ods. 1 písm. b) bod viii) sa má s prihliadnutím na článok 13 ZFEÚ vykladať v tom zmysle, že nedovoľuje umiestnenie ekologického loga Európskej únie na produkty pochádzajúce zo zvierat, ktoré boli rituálne zabité bez predchádzajúceho omráčenia za podmienok stanovených v nariadení č. 1099/2009, najmä v jeho článku 4 ods. 4.
Ako vyplýva z odôvodnení 1 a 10, ako aj už citovaných ustanovení nariadenia č. 834/2007, spôsob ekologickej výroby musí byť v súlade s posilnenými normami v oblasti pohody zvierat, a to aj pri ich zabíjaní. Okrem toho vzhľadom na cieľ nariadenia č. 834/2007 spočívajúci v zachovaní a uspokojení dôvery spotrebiteľov k produktom označeným ako ekologické, je dôležité dohliadnuť na to, aby mali spotrebitelia istotu, že produkty označené ekologickým logom Európskej únie boli skutočne získané v súlade s najprísnejšími normami, najmä pokiaľ ide o pohodu zvierat.
Aj keď nijaké ustanovenie nariadenia č. 834/2007 alebo nariadenia č. 889/2008 výslovne nedefinujú spôsob alebo spôsoby zabíjania zvierat, ktoré by znížili na minimum utrpenie zvierat, nariadenie č. 834/2007 nemožno vykladať nezávisle od nariadenia č. 1099/2009, ktoré v súlade s článkom 13 ZFEÚ sleduje predovšetkým cieľ spočívajúci v ochrane pohody zvierat pri ich zabíjaní.
Článok 4 ods. 1 nariadenia č. 1099/2009 v spojení s odôvodnením 20 uvedeného nariadenia teda stanovuje zásadu omračovania zvierat pred usmrtením a dokonca ju povyšuje na povinnosť. Hoci je pravda, že článok 4 ods. 4 nariadenia č. 1099/2009 v spojení s odôvodnením 18 tohto nariadenia pripúšťa prax rituálneho zabíjania, v rámci ktorého možno zviera usmrtiť bez predchádzajúceho omráčenia, táto forma zabitia, ktorá je v Únii povolená len na základe výnimky a s cieľom zaručiť rešpektovanie slobody náboženského vyznania, nemôže zmierniť bolesť, strach alebo utrpenie zvieraťa tak účinne ako zabitie, ktorému predchádza omráčenie. Tieto osobitné spôsoby zabíjania nariadené náboženskými rituálmi nepredstavujú z hľadiska záruky vysokej úrovne pohody zvierat v okamihu ich zabitia spôsob zabitia, ktorý v zásade ukladá článok 4 ods. 1 tohto posledného uvedeného nariadenia. Vyznačenie loga ekologickej výroby Európskej únie nie je preto povolené na výrobkoch pochádzajúcich zo zvierat, ktoré boli rituálne zabité bez predchádzajúceho omráčenia.
(
1
)	Nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (Ú. v. EÚ L 189, 2007, s. 1).
(
2
)	Nariadenie Komisie (EHS) č. 889/2008 z 5. septembra 2008, ktorým sa vykonáva nariadenie č. 834/2007 (Ú. v. ES L 250, 2008, s. 1), zmenené nariadením (EÚ) č. 271/2010 z 24. marca 2010 (Ú. v. EÚ L 84, 2010, s. 19).